
הנשיקה הראשונה
עיבוד לבמה לספרו של יורם טהרלב
מאת ובבימוי של יערה רשף נהור
מאיפה הגיעה הרעיון להצגה?

מאז שהייתי ילדה אהבתי ספרים, בבסיס חיל האוויר בו גדלתי היה חדר ששימש כספרייה, כל יום ראשון הייתי מבלה בין מדפי הספרים, ודגה את הספר הבא שאקרא. הייתי ילדה מלאת דמיון, ואהבתי ולהפליג עם הספרים למחוזות אחרים. כנראה שקיבלתי את זה מהוריי, שני תולעי ספרים מובהקים. בביתם של הוריי יש כיום ספרייה עם למעלה מ 2000 ספרים שאספו במהלך השנים. לפני כמה שנים באחד מביקורי בבית הוריי, שוטטתי לי כהרגלי בין מדפי הספרים, דגה את הספר הבא שאקרא. בקצה המדף התחתון, דחוק על ידי ספרים גדולים ועבים שנשענו עליו, עמד ספרון דקיק, שנראה כמו חוברת, בשם "הנשיקה הראשונה" מאת יורם טהרלב. כשהתחלתי לדפדף ולקרוא את השירים בו, התאהבתי מיד. תחושה פנימית אמרה לי לקחת את הספר איתי, כי יום אחד אשתמש באוצר הנפלא הזה.

כשפגשתי בפעם הראשונה את יורם טהרלב, סיפרתי לו שאני רוצה ליצור מופע מהשירים הנהדרים האלה. מופע שיעביר את הצד ההומוריסטי, המרגש והמסעיר של גיל ההתבגרות. מופע שיחבר בין הנוער של היום, לנוער של שנות החמישים – התקופה עליה כתב יורם טהרלב. הרי נשיקה ראשונה זאת נשיקה ראשונה, גם בשנות החמישים וגם ב 2016. 

סיפרתי לו איך אני רואה בדמיוני את ההצגה- מופע בסגנון תאטרון תנועה, עם מוזיקה חיה ואנסמבל שחקנים, שמספרים את הסיפור דרך תנועה, שירה וטקסט. הרעיון מאוד מצא חן בעיניו, ועצם העובדה שהטקסט היחיד בהצגה יהיה טקסט השירים שכתב, ריגש אותו מאוד. אז יצאתי לדרך. 

מה היה בתהליך העבודה?

השלב הראשון בתהליך העבודה שלי היה ליצור את הנרטיב מתוך השירים. להמציא את הדמויות, את מקום ההתרחשות והדרמה  ולהפוך את השירים לטקסטים של הדמויות עצמן. השלב השני היה ליצור את השפה התנועתית, שמהווה חלק עיקרי בההצגה. יחד עם השחקנים והכוריאוגרפית יצרנו סגנון ודרך ייחודית  לספר את הסיפור גם ללא מילים. השלב הבא היה כמובן לחבר בין הטקסט והתנועה. לא מדובר כאן במחזה סטנדרטי, הטקסטים הם שירים קצרים בחרוזים, מלאי הומור ותמימות. תנועת השחקנים על הבמה מלווה במוזיקה חיה ויוצרת בין היתר, שינויים בתפאורה, ומקומות שונים בהם הסיפור מתרחש. השילוב בין הטקסטים הקצרים ותנועת השחקנים, יוצר שפה תי אטרונית חדשה, מלאת הפתעות.

על מה ההצגה?

גיל ההתבגרות הוא הנושא העיקרי של ההצגה. חיפוש זהות עצמית, דימוי אישי, מיניות, הורמונים, ואהבה. כל אלה מאפיינים את גיל ההתבגרות, ובאים לידי ביטוי בהצגה בצורה מאוד כנה וישירה, עד שגורמים לנו לצחוק, מתוך הזדהות. במסגרת התואר שלי חקרתי את גיל ההתבגרות, את המאפיינים שלו ואת האופן שבו דמויות של בני נוער באות לידי ביטוי בתאטרון. גיליתי עולם פנימי מרתק, מורכבות ויופי שיש אך ורק בגיל הלא רגיל הזה. 
מי המשתתפים?

אני, יערה, מחזאית, בימאית ומורה למשחק. בת 34, אמא לשתיים ובוגרת בית צבי. התחלתי את דרכי בתאטרון כשחקנית, לאחר כמה שנים גילית את עולם הבימוי והכתיבה ומאז אני עובדת כיוצרת. סיימתי תואר ראשון בהצטיינות יתרה  בבימוי והוראת תאטרון בסמינר הקיבוצים.

אנסמבל השחקנים מורכב משני שחקנים ותיקים ומנוסים (מור ענתר ויואב אמיר) ושני שחקנים צעירים (לי מסיקה ואמיר שחם), שסיימו את לימודי המשחק בבית ספר גודמן בבאר שבע וזאת הפקתם הראשונה.  

המוזיקאי עמרי דגן, בנם של השחקנים עזרא ועירית דגן מנהלי תאטרון עדות.

הכוריאוגרפית רוני ברנדשטטר ("נולד לרקוד") התאורן יניר ליברמן ווצמד מעצבי התפאורה בתיה ומיכאל פיק.

בברכה,

יערה 

